**Kidňipen**

**andre Narodno rada vaš Slovakijakeri republika**

**Informaciji pedal voľičis**

I

Datumos the vacht, kana džal o kidňipen

Kidňipen andre Narodno rada vaš Slovakijakeri republika džal  
**sombatone 5. marcoste 2016 andal 7:00 dži 22:00 ori**

II

Čačipnaskero kidňipen

Čačipnaskero kidňipen andre Narodno rada vaš Slovakijakeri republika hin sakones manušes andal Slovakijakeri republika, so dochudela pro kidňipnaskero ďives 18 berš the ňič leske na zaterďol pedal leskero čačipen te kidel avri.

Kidňipnaskeri prekažaka hino:

• zakonoha thodo odcirdľipen paš peskero biphandľipen andal zaarakhiben vaš ňipengero sasťipen

• kana manuš bešel andre bertena vašoda hoj kerďa but pharo bibacht

• kana manušes nane peskere čačipena

III

Čačipen te jel kidno avri

Vaš poslancos andre Narodno rada vaš Slovakijakeri republika šaj te jel kidno o manuš andal Slovakijakeri republika so dochudela pro kidňipnaskero ďives 21 berš the ľikerel te bešel andre Slovakijakeri republika.

Kidňipnaskeri prekažaka hiňi:

• kana manuš bešel andre bertena

• kana manuš hino odsudzimen vaš džandones kerdo bibacht, kana ada bibacht nane zagarudo

• kana manušes nane peskere čačipena

IV

Kidňipnaskere maňira

O voľičis šaj kidel andre Slovakijakeri republika

• andro kidňipnaskero kotor, kaj andro zoznamos hino irimen vaj

• andro vajsavo kidňipnaskero kotor le kidňipnaskeri legitimacijaha the sas vaš peskero phučiben irimen andro osobitno kidňipnaskero zoznamos

• ľikerel te bešel andre Slovakijakeri republika kana hino kidňipen the kana džal kidňipen hin andre avrithem the vaš o poštakero kidňipen zamangel peskero gav vaj foros, kaj bešel

V

Kidňipnaskeri legitimacija

Le voľičis, so les hin bešutno ľikeriben andre Slovakijakari republika the našťi te kidel avri pre peskero than the kidňipnasklero kotor kaj bešel the hino irimen andro kidňipnaskero zoznamos andro ďives, kana ela kidňipen, šaj mangel peskero **gav vaj foros, kaj bešel**, vaš kidňipnaskeri legitimacija. Gav vaj foros vaš leskero mangipen dela e kidňipnaskeri legitimacija the andal kidňipnaksero zoznamos les odčhivela le laveha, hoj leske diňa e kidňipnaskeri legitimacija.

Le kidňipnaskeri legitimacijaha šaj o voľičis kidel avri andro chocsavo kidňipnaskero kotor.

Voľičis šaj mangel vaš kidňipnaskeri legitimacija

osobnones,

jekhnasig agorutno buťakero ďives anglal oda, kana džal kidňipen (oda jekhnasig 4. 3. 2016) pedal uradna ora andro gav vaj foros.

O gav vaj foros dela e kidňipnaskeri legitimacija bijo vacht.

andre prajtoskeri forma avka,

aj o mangavipen vaš kidňipnakseri legitimacija sas bičhaďi le uradoske jekhnasig 15 buťakere ďivesa anglal ďives, kana hino kidňipen (oda jekhnasig 15. 2. 2016)

elektronickones (emailoha) avka,

aj o mangavipen vaš kidňipnaskeri legitimacija sas bičhaďi le uradoske jekhnasig 15 buťakere ďivesa anglal ďives, kana hino kidňipen (oda jekhnasig 15. 2. 2016). O urados presikhavel pre peskero webovo than o elektronicko adresa pedal bičhade mangavipena. Kana le urados nane webovo than, presikhavel adresa pedal bičhade mangavipena pre uradno šiba.

Mangavipen mušinel te ľikerel informaciji pal voľičoste

• o nav the nav pal o dad

• uľardo numeros

• themutno prithoviben

• adresa vaš thanutno ľikeriben (gav vaj foros, uľica, numeros)

• adresa, pre savo o urados bičhavela kidňipnaskeri legitimacija

Maškar dženes, so leske o voľičis diňa peskeri zor

šaj te mangel vaš e kidňipnaskeri legitimacija jekhnasig agorutno ďives anglal kana džal kidňipen (oda jekhnasig 4. 3. 2016).

Mangavipen mušinel te ľikerel informaciji pal voľičoste

• o nav the nav pal o dad

• uľardo numeros

• themutno prithoviben

• adresa vaš thanutno ľikeriben (gav vaj foros, uľica, numeros)

O urados bičhavela e kidňipnaskeri legitimacija le voľičoske pro adresa vaš leskero thanutno ľikeriben, jekhnasig trin buťakere ďivesa odkanastar o urados chudňa mangavipen. O urados bičhavela e kidňipnaskeri legitimacija pre adresa, so hiňi irimen andro mangavipen la doporučeno poštaha „Andro peskere vasta“.

Kana o voľičis andro irimen mangavipen vaj elektronicko mangavipen irinela, hoj e kidňipnaskeri legitimacija lela aver manuš, mušinel andro mangavipen te irinel leskero nav, nav pal dadeste the numeros andal dženoskeri legitimacija. Ada manuš mušinel pes te podirinel peskere podpisoha, hoj preiľa e kidňipnaskeri legitimacija.

VI.

Poštakero kidňipen

Voľičis, so len hin thaneskero ľikeriben andro Slovakijakeri republika the kana džal kidňipen, nane khere

Voľičis, so len hin thaneskero ľikeriben andro Slovakijakeri republika the kana džal kidňipen, nane khere, šaj mangel o urados odoj kaj bešel vaš poštakero kidňipen, the avka

pisomnones (andre prajtoskeri forma) avka,

aj o mangavipen pal poštakero kidňipen sas bičhado pre uradoskeri adresa (obecno urados) jekhnasig 50 ďives anglal kidňipnaskero ďives (oda jekhnasig 15. 1. 2016)

Pro mangavipen so hino dothodo nasig, pes na dodikhel

elektronickones (emailoha) avka

aj o mangavipen pal poštakero kidňipen sas bičhado pre uradoskeri adresa (obecno urados) jekhnasig 50 ďives anglal kidňipnaskero ďives (oda jekhnasig 15. 1. 2016)

Pro mangavipen so hino dothodo nasig, pes na dodikhel

Mangavipen pal poštakero kidňipen mušinel te ľikerel informaciji pal voľičoste

• o nav the nav pal o dad

• uľardo numeros

• themutno prithoviben

• adresa vaš thanutno ľikeriben andro avrithem

Kana mangavipen ľikerel andre peste savoro so majinel te jel, , o urados bičhavel jekhnasig 35 ďivesa anglal kidňipnaskero ďives le voľičoske, so mangľa pal poštakero kidňipen, pre adresa so voľičis ľikerel andro avrithem

• čuči kopertka le uradoskere cajchociha

• kidňipnaskere ľilora

• visarďi kopertka (so hiňi cajchimen le hesloha „VOĽBA POŠTOU - ELECTION BY MAIL“, irinďi le uradoskero adresaha the le voľičoskeri adresaha sar tebi bičhado,

• sikhaviben sar pes kidel

Kana o voľičis kidela avri (vaš oleste sar pes kidel avri), thovel o voľičos kidňipnaskero ľiloro andre kopertka le cajchociha the zaľepinkerla la. Lepinďi kopertka thovela andre visarďi kopertka, so la bičhavela. Vaš visarďi kopertka počinel oda, ko la bičhavel.

Andro kidňipnaskero rezultatos pes ginen o hlasi so hine andro kidňipnaskere ľilora, so sas bičhade the zaile andro urados, kaj o voľičis ľikerel peskero than jekhnasig andro agorutno buťakero ďives kana pes zachudel kidňipen. (oda jekhnasig 4. 3. 2016).

\*\*\*

Aver informaciji ko kidňipen andre Narodno rada vaš Slovakijakeri republika hine irinde pro webovo than

www.minv.sk/?volby-nrsr